Man jaag, ploeg in twee gr. 1-leerders inArgieffoto Twee gr. 1-leerders van Malamulela in Limpopo is dood nadat ŉ man glo Vrydag net ná die skool uitgekom het oor hulle gery het. Kapt. Mamphaswa Seabi, provinsiale woordvoerder, sê ŉ 40-jarige man is Saterdag op aanklag van strafbare manslag in hegtenis geneem in verband met die dood van dié twee leerders. Seabi sê die man het glo teen ŉ hoë spoed gery toe hy tydens spitsverkeertyd, vermoedelik net ná 13:00, in die twee kinders ingeploeg het. Paramedici het die kinders op die toneel dood verklaar. “Al die ander leerders wat die afgryslike voorval gesien het, is só geweldig getraumatiseer dat maatskaplike werkers ingeroep is om met die kinders te gaan gesels,” sê hy. Die 40-jarige man verskyn Maandag in die Malamulela-landdroshof. “Die polisie doen net weer ŉ beroep op motoriste om te alle tye verkeersreëls te respekteer en te hou by die vasgestelde spoedgrense.” ŉ Ondersoek na die saak duur steeds voort.